CELEX: 32017R0570
Language: mt
Date: 2016-05-26 00:00:00
Title: Regolament Delegat tal-Kummissjoni (UE) 2017/570 tas-26 ta' Mejju 2016 li jissupplimenta d-Direttiva 2014/65/UE tal-Parlament Ewropew u tal-Kunsill dwar is-swieq fl-istrumenti finanzjarji fir-rigward ta' standards tekniċi regolatorji għad-determinazzjoni ta' suq materjali f'termini ta' likwidità fir-rigward ta' notifiki ta' waqfa temporanja fin-negozjar (Test b'rilevanza għaż-ŻEE. )

31.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 87/124
            
         REGOLAMENT DELEGAT TAL-KUMMISSJONI (UE) 2017/570
   tas-26 ta' Mejju 2016
   li jissupplimenta d-Direttiva 2014/65/UE tal-Parlament Ewropew u tal-Kunsill dwar is-swieq fl-istrumenti finanzjarji fir-rigward ta' standards tekniċi regolatorji għad-determinazzjoni ta' suq materjali f'termini ta' likwidità fir-rigward ta' notifiki ta' waqfa temporanja fin-negozjar
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidra d-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (1), u b'mod partikolari l-Artikolu 48(12)(e) tagħha,
   Billi:
   
               (1)
            
            
               Huwa meħtieġ li jiġi ċċarat liema swieq regolati għandhom jiġu kkunsidrati materjali fir-rigward tal-likwidità għal kull tip ta' strument finanzjarju sabiex dawn is-swieq ikollhom fis-seħħ sistemi u proċeduri xierqa ta' notifika lill-awtoritajiet kompetenti ta' waqfiet temporanji fin-negozjar.
            
         
               (2)
            
            
               Id-Direttiva 2014/65/UE testendi r-rekwiżiti relatati ma' waqfien min-negozjar għal faċilitajiet multilaterali tan-negozjar u faċilitajiet organizzati tan-negozjar u għalhekk huwa importanti li jiġi żgurat li strumenti finanzjarji nnegozjati f'dawn il-postijiet huma wkoll fi ħdan il-kamp ta' applikazzjoni ta' dawn l-istandards tekniċi regolatorji.
            
         
               (3)
            
            
               Huwa importanti li tkun żgurata applikazzjoni proporzjonata tar-rekwiżit ta' notifika. Wara li ġiet notifikata dwar waqfa temporanja fin-negozjar, l-awtorità kompetenti hija obbligata tevalwa jekk dik in-notifika għandhiex tinfirex lill-bqija tas-suq u, fejn meħtieġ, sabiex tikkoordina rispons fis-swieq kollha. Sabiex il-piż amministrattiv ikun limitat biss għal postijiet tan-negozjar, għandhom ikunu soġġetti għall-obbligu ta' notifika ċ-ċentri tan-negozjar bl-akbar potenzjal għal impatt wiesa' tas-suq meta jitwaqqaf in-negozjar.
            
         
               (4)
            
            
               Għal ekwità u strumenti finanzjari li jixbhu l-ekwitajiet, is-suq materjali f'termini ta' likwidità għandu jkun il-post tan-negozjar li għandu l-ogħla dħul fl-istrument finanzjarju konċernat fi ħdan l-Unjoni, peress li ċ-ċentru tan-negozjar għandu l-akbar potenzjal biex ikun hemm impatt wiesa' tas-suq meta jitwaqqaf il-kummerċ.
            
         
               (5)
            
            
               Għall-istrumenti finanzjarji mhux tal-ekwità, is-suq materjali f'termini ta' likwidità għandu jkun is-suq regolat fejn l-istrument finanzjarju konċernat kien ammess għall-ewwel darba għan-negozjar. Jekk strument finanzjarju mhux tal-ekwità li ma jkunx aċċettat li jinnegozja f'suq regolat, is-suq materjali f'termini ta' likwidità għandu jkun il-post ta' negozjar fejn l-ewwel ġie nnegozjat. Dan għandu jiżgura ċertezza għal firxa ta' strumenti finanzjarji kumplessi billi jistabbilixxi punt ta' referenza sempliċi lill-post tan-negozjar fejn l-avvenimenti għandhom impatti importanti tal-likwidità fi swieq oħra li jinnegozjaw l-istess strument finanzjarju, tipikament minħabba s-sehem sinifikanti f'termini ta' volumi eżegwiti f'dak l-istrument f'dak iċ-ċentru tan-negozjar.
            
         
               (6)
            
            
               Għal raġunijiet ta' konsistenza u sabiex ikun żgurat il-funzjonament bla xkiel tas-swieq finanzjarji, huwa neċessarju li d-dispożizzjonijiet stabbiliti f'dan ir-Regolament kif ukoll id-dispożizzjonijiet nazzjonali relatati li jittrasponu d-Direttiva 2014/65/UE japplikaw mill-istess data. Dan ir-Regolament huwa bbażat fuq l-abbozz tal-istandards tekniċi regolatorji sottomess mill-Awtorità Ewropea tat-Titoli u s-Swieq lill-Kummissjoni.
            
         
               (7)
            
            
               L-Awtorità Ewropea tat-Titoli u s-Swieq wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit mill-Artikolu 37 tar-Regolament (UE) Nru 1095/2010 tal-Parlament Ewropew u tal-Kunsill (2)
               
            
         ADOTTAT DAN IR-REGOLAMENT:
   Artikolu 1
   Suq materjali f'termini ta' likwidità
   Għall-finijiet tat-tieni subparagrafu tal-Artikolu 48(5) tad-Direttiva 2014/65/UE, is-suq materjali f'termini ta' likwidità għandu jitqies bħala:
   
               (a)
            
            
               fir-rigward ta' ishma, irċevuti tad-depożiti, fondi nnegozjati fil-boroż, ċertifikati u strumenti finanzjarji simili oħra, il-post tan-negozjar li huwa l-aktar suq rilevanti f'termini ta' likwidità għall-istrument kif stabbilit fl-Artikolu 4 tar-Regolament Delegat tal-Kummissjoni (UE) 2017/587 (3),
            
         
               (b)
            
            
               fir-rigward ta' strumenti finanzjarji oħrajn għajr dawk imsemmija fil-punt (a) li huma ammessi għan-negozjar f'suq regolat, is-suq regolat fejn l-istrument finanzjarju ġie ammess għall-ewwel darba għan-negozjar;
            
         
               (c)
            
            
               fir-rigward ta' strumenti finanzjarji oħrajn għajr dawk imsemmija fil-punt (a) li mhumiex ammessi għan-negozju f'suq regolat, il-post ta' negozjar fejn l-istrument finanzjarju ġie nnegozjat.
            
         Artikolu 2
   Dħul fis-seħħ u applikazzjoni
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan ir-Regolament għandu japplika mid-data li tidher l-ewwel fit-tieni subparagrafu tal-Artikolu 93(1) tad-Direttiva 2014/65/UE.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-26 ta' Mejju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 173, 12.6.2014, p. 349.
   
      (2)  Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).
   
      (3)  Ir-Regolament Delegat tal-Kummissjoni (UE) 2017/587 tal-14 ta' Lulju 2016 li jissupplimenta r-Regolament (UE) Nru 600/2014 tal-Parlament Ewropew u tal-Kunsill dwar is-swieq tal-istrumenti finanzjarji fir-rigward ta' standards tekniċi regolatorji dwar rekwiżiti ta' trasparenza għall-ċentri tan-negozjar u ditti ta' investiment fir-rigward ta' ishma, irċevuti depożitarji, fondi nnegozjati fil-boroż, ċertifikati u strumenti finanzjarji simili oħrajn u dwar obbligi ta' eżekuzzjoni tat-tranżazzjoni fir-rigward ta' ċertu ishma f'ċentru tan-negozjar jew minn internalizzaturi sistematiċi (ara l-paġna 387 ta' dan il-Ġurnal Uffiċjali).